
Πρόγραμμα διδακτορικών σπουδών ΤΑΦΠΠΗ 
Το Πρόγραμμα Διδακτορικών Σπουδών του Τμήματος Αγωγής και Φροντίδας στην Πρώιμη Παιδική Ηλικία του Διεθνούς Πανεπιστημίου της Ελλάδος αποσκοπεί στην προαγωγή της επιστημονικής έρευνας και στην παραγωγή πρωτότυπης επιστημονικής γνώσης στο πεδίο των Επιστημών της Αγωγής. Η εκπόνηση διδακτορικής διατριβής συνιστά την κορυφαία ακαδημαϊκή ερευνητική δραστηριότητα και προϋποθέτει την τήρηση υψηλών προδιαγραφών επιστημονικής τεκμηρίωσης, μεθοδολογικής αρτιότητας και ακαδημαϊκής δεοντολογίας. Ο παρών οδηγός συγγραφής διδακτορικής διατριβής σχεδιάστηκε με στόχο την υποστήριξη των υποψηφίων διδακτόρων κατά τη διαδικασία συγγραφής της διατριβής τους, παρέχοντας κατευθύνσεις σχετικά με τη δομή, τη μορφοποίηση, την οργάνωση του περιεχομένου και τις βασικές αρχές της ακαδημαϊκής γραφής. Οι οδηγίες που ακολουθούν λειτουργούν συμπληρωματικά προς τον Κανονισμό Διδακτορικών Σπουδών του Τμήματος και αποσκοπούν στη διασφάλιση της ποιότητας και της επιστημονικής αρτιότητας των διδακτορικών διατριβών. 
Οι παρούσες οδηγίες εφαρμόζονται σε διδακτορικές διατριβές που εκπονούνται με ποσοτικές, ποιοτικές ή μικτές ερευνητικές προσεγγίσεις. Η ακριβής διάρθρωση και η έκταση των επιμέρους ενοτήτων προσαρμόζονται ανάλογα με το αντικείμενο, τη μεθοδολογία και τον ερευνητικό σχεδιασμό κάθε διατριβής, πάντοτε σε συνεργασία με την Τριμελή Συμβουλευτική Επιτροπή.

Γενικές τεχνικές προδιαγραφές μορφοποίησης 
Για λόγους ομοιομορφίας και αισθητικής συνέπειας, η διδακτορική διατριβή πρέπει να ακολουθεί τις ακόλουθες τεχνικές προδιαγραφές μορφοποίησης:
· Μέγεθος σελίδας: Α4.
· Αρίθμηση σελίδων: στο κάτω μέρος της σελίδας, σε κεντρική στοίχιση, με απλούς αριθμούς.
· Γραμματοσειρά: Times New Roman.
· Μέγεθος γραμματοσειράς κυρίως κειμένου: 11 στιγμών.
· Διάστιχο: 1,5.
· Στοίχιση κειμένου: πλήρης.
Περιθώρια σελίδας: 2,54 εκ. (άνω, κάτω, αριστερά και δεξιά).
Οι υποσημειώσεις, εφόσον χρησιμοποιούνται, γράφονται με γραμματοσειρά Times New Roman, μέγεθος 10 στιγμών και μονό διάστιχο. Οι λεζάντες πινάκων, σχημάτων και εικόνων γράφονται με γραμματοσειρά Times New Roman, μέγεθος 11 στιγμών. Η βιβλιογραφία γράφεται με γραμματοσειρά Times New Roman, μέγεθος 11 στιγμών, μονό διάστιχο εντός κάθε βιβλιογραφικής αναφοράς και μία κενή γραμμή μεταξύ των αναφορών.

Αρίθμηση Κεφαλαίων, Ενοτήτων και Υποενοτήτων
Η δομή της διδακτορικής διατριβής οργανώνεται ιεραρχικά σε κεφάλαια, ενότητες και υποενότητες, οι οποίες αριθμούνται διαδοχικά με αραβικούς αριθμούς. Τα κεφάλαια αριθμούνται με τη μορφή 1, 2, 3, κ.ο.κ. Οι ενότητες κάθε κεφαλαίου αριθμούνται με βάση τον αριθμό του κεφαλαίου, ακολουθώντας τη μορφή 1.1, 1.2, 1.3 κ.ο.κ. Αντίστοιχα, οι υποενότητες αριθμούνται με τη μορφή 1.1.1, 1.1.2, 1.2.1 κ.ο.κ., ενώ, εφόσον απαιτείται περαιτέρω διάκριση, μπορούν να χρησιμοποιηθούν υποδιαιρέσεις τέταρτου επιπέδου, όπως 1.1.1.1. Η αρίθμηση θα πρέπει να εφαρμόζεται με συνέπεια σε ολόκληρη τη διατριβή και να αποτυπώνεται με ακρίβεια στον πίνακα περιεχομένων. Ενδεικτικά:
ΚΕΦΑΛΑΙΟ 1: Τίτλος Κεφαλαίου
1.1 Τίτλος Ενότητας
1.1.1 Τίτλος Υποενότητας
Οι τίτλοι των κεφαλαίων διαμορφώνονται με έντονη γραφή (bold), μέγεθος γραμματοσειράς 14 στιγμών και αριστερή στοίχιση. Οι τίτλοι των ενοτήτων και υποενοτήτων διαμορφώνονται με μέγεθος γραμματοσειράς 12 στιγμών και διακρίνονται σαφώς από το κυρίως κείμενο με κατάλληλη απόσταση πριν και μετά από αυτές. Οι παράγραφοι του κυρίως κειμένου ξεκινούν με εσοχή πρώτης γραμμής 1 εκ. Δεν παρεμβάλλονται κενές γραμμές μεταξύ διαδοχικών παραγράφων.
Οδηγίες συγγραφής του κύριου μέρους
Εξώφυλλο 
Το εξώφυλλο της διδακτορικής διατριβής περιλαμβάνει, στο επάνω μέρος της σελίδας και σε κεντρική στοίχιση, το έμβλημα (λογότυπο) του Διεθνούς Πανεπιστημίου της Ελλάδος. Ακολουθούν, επίσης σε κεντρική στοίχιση, με κεφαλαία γράμματα και μέγεθος γραμματοσειράς 11 στιγμών, τα ακόλουθα στοιχεία, τοποθετημένα το ένα κάτω από το άλλο:
ΔΙΕΘΝΕΣ ΠΑΝΕΠΙΣΤΗΜΙΟ ΤΗΣ ΕΛΛΑΔΟΣ
ΣΧΟΛΗ ΚΟΙΝΩΝΙΚΩΝ ΕΠΙΣΤΗΜΩΝ
ΤΜΗΜΑ ΑΓΩΓΗΣ ΚΑΙ ΦΡΟΝΤΙΔΑΣ ΣΤΗΝ ΠΡΩΙΜΗ ΠΑΙΔΙΚΗ ΗΛΙΚΙΑ
Στη συνέχεια αναγράφεται το ονοματεπώνυμο του/της υποψήφιου/ας διδάκτορα, σε κεντρική στοίχιση και με κεφαλαία γράμματα. Ακολουθεί ο τίτλος της διδακτορικής διατριβής, σε έντονη γραφή (bold), στοιχισμένος στο κέντρο της σελίδας. Αμέσως κάτω από τον τίτλο αναγράφεται η ένδειξη «ΔΙΔΑΚΤΟΡΙΚΗ ΔΙΑΤΡΙΒΗ», επίσης σε κεντρική στοίχιση. Στο κάτω μέρος του εξωφύλλου αναγράφονται, σε κεντρική στοίχιση, ο τόπος εκπόνησης της διατριβής και το έτος ολοκλήρωσής της.
Εσώφυλλο
Το εσώφυλλο περιλαμβάνει τα στοιχεία της Τριμελούς Συμβουλευτικής Επιτροπής και της Επταμελούς Εξεταστικής Επιτροπής. Ειδικότερα, αναγράφονται το ονοματεπώνυμο, η ακαδημαϊκή ιδιότητα και το Ίδρυμα προέλευσης των μελών της Τριμελούς Συμβουλευτικής Επιτροπής και της Επταμελούς Εξεταστικής Επιτροπής. Ο/η επιβλέπων/-ουσα σημειώνεται αμέσως μετά το ονοματεπώνυμό του/της (π.χ. Μαρία Παπαδοπούλου (επιβλέπουσα), Καθηγήτρια, Μέλος ΔΕΠ, Τμήμα, Πανεπιστήμιο).
Σελίδα Πνευματικών Δικαιωμάτων (Copyright)
Η σελίδα πνευματικών δικαιωμάτων ακολουθεί το εσώφυλλο και περιλαμβάνει δήλωση σχετικά με την κατοχύρωση των πνευματικών δικαιωμάτων της διδακτορικής διατριβής. Στη σελίδα αυτή αναγράφεται το ονοματεπώνυμο του/της συγγραφέα, το έτος ολοκλήρωσης της διατριβής και η σχετική δήλωση περί πνευματικής ιδιοκτησίας. 
Ενδεικτική δήλωση:
© [Έτος] [Ονοματεπώνυμο Υποψήφιου/ας Διδάκτορα]. Με την επιφύλαξη παντός δικαιώματος (All rights reserved). Η παρούσα διδακτορική διατριβή αποτελεί πρωτότυπο πνευματικό έργο του/της συγγραφέα της. Απαγορεύεται η αναπαραγωγή, αποθήκευση ή διανομή της, εν όλω ή εν μέρει, για εμπορικό σκοπό χωρίς την προηγούμενη έγγραφη άδεια του/της δημιουργού. Επιτρέπεται η ανατύπωση, αποθήκευση και διανομή για σκοπούς μη κερδοσκοπικού, εκπαιδευτικού ή ερευνητικού χαρακτήρα, υπό την προϋπόθεση ότι αναφέρεται η πηγή προέλευσης και διατηρείται το παρόν μήνυμα.

Σε περίπτωση που η εκπόνηση της διδακτορικής διατριβής έχει χρηματοδοτηθεί ή υποστηριχθεί μέσω υποτροφίας, ερευνητικού προγράμματος, φορέα χρηματοδότησης ή άλλης μορφής οικονομικής ενίσχυσης, η σχετική αναφορά αναγράφεται στο κάτω μέρος της σελίδας πνευματικών δικαιωμάτων. Η αναφορά πρέπει να περιλαμβάνει τον φορέα χρηματοδότησης, το πρόγραμμα ή την υποτροφία και, όπου απαιτείται, τον σχετικό κωδικό έργου ή σύμβασης. Η σελίδα δεν περιλαμβάνεται στον πίνακα περιεχομένων.
Περίληψη
Η περίληψη αποτελεί συνοπτική παρουσίαση της διδακτορικής διατριβής και τοποθετείται σε ξεχωριστή σελίδα μετά τα προκαταρκτικά στοιχεία της διατριβής. Σκοπός της είναι να παρέχει στον αναγνώστη μια σαφή και περιεκτική εικόνα του περιεχομένου της έρευνας. Η περίληψη θα πρέπει να περιλαμβάνει συνοπτικά το αντικείμενο και τον σκοπό της έρευνας, το θεωρητικό πλαίσιο, τη μεθοδολογία που ακολουθήθηκε, τα βασικά ευρήματα, καθώς και τα κυριότερα συμπεράσματα και τη συμβολή της έρευνας στο επιστημονικό πεδίο. Το προτεινόμενο μέγεθος της περίληψης είναι από 300 έως 500 λέξεις. Η περίληψη δεν περιλαμβάνει βιβλιογραφικές παραπομπές, πίνακες, σχήματα ή υποσημειώσεις, εκτός αν αυτό κρίνεται απολύτως αναγκαίο λόγω της φύσης της διατριβής.
Στο τέλος της περίληψης παρατίθενται από πέντε (5) έως επτά (7) λέξεις-κλειδιά, οι οποίες αποτυπώνουν τις βασικές έννοιες, το αντικείμενο και τη θεματική περιοχή της διατριβής.
Λέξεις-κλειδιά: λέξη-κλειδί 1, λέξη-κλειδί 2, λέξη-κλειδί 3, λέξη-κλειδί 4, λέξη-κλειδί 5.
Abstract
Σε νέα σελίδα ακολουθεί η περίληψη στην αγγλική γλώσσα (Abstract), η οποία αποτελεί πιστή απόδοση της ελληνικής περίληψης στην αγγλική γλώσσα. Το Abstract αποτελεί πιστή και νοηματικά ισοδύναμη απόδοση της ελληνικής περίληψης στην αγγλική γλώσσα και περιλαμβάνει τα ίδια βασικά στοιχεία: σκοπό, θεωρητικό πλαίσιο, μεθοδολογία, βασικά ευρήματα, συμπεράσματα και συμβολή της έρευνας.. Η έκτασή του θα πρέπει να είναι αντίστοιχη με εκείνη της ελληνικής περίληψης. Στο τέλος του Abstract παρατίθενται οι αντίστοιχες λέξεις-κλειδιά στην αγγλική γλώσσα.
Keywords: keyword 1, keyword 2, keyword 3, keyword 4, keyword 5.
Ευχαριστίες (Προαιρετικά)
Στην ενότητα αυτή ο/η υποψήφιος/α διδάκτορας μπορεί να εκφράσει τις ευχαριστίες του/της προς πρόσωπα ή φορείς που συνέβαλαν ουσιαστικά στην εκπόνηση της διδακτορικής διατριβής. Οι ευχαριστίες θα πρέπει να διατυπώνονται με σύντομο, λιτό και ακαδημαϊκά προσήκοντα τρόπο και να μην υπερβαίνουν συνήθως τη μία σελίδα.
Πίνακας Περιεχομένων
Ο Πίνακας Περιεχομένων περιλαμβάνει το σύνολο των κεφαλαίων, ενοτήτων και υποενοτήτων της διδακτορικής διατριβής, καθώς και τους αντίστοιχους αριθμούς σελίδων. Η δομή του πρέπει να αντανακλά με ακρίβεια την ιεραρχική οργάνωση του κειμένου και να διευκολύνει τον αναγνώστη στην πλοήγηση στο περιεχόμενο της διατριβής. Συνιστάται η δημιουργία του Πίνακα Περιεχομένων μέσω της λειτουργίας αυτόματης δημιουργίας και ενημέρωσης του λογισμικού επεξεργασίας κειμένου (π.χ. Microsoft Word), με χρήση των προκαθορισμένων επιπέδων τίτλων (Heading Styles).
Κατάλογος Πινάκων
Ο Κατάλογος Πινάκων περιλαμβάνει όλους τους πίνακες που εμφανίζονται στη διδακτορική διατριβή, μαζί με τον αριθμό, τον τίτλο και τη σελίδα στην οποία βρίσκονται. Οι πίνακες αριθμούνται με ενιαία αρίθμηση: Πίνακας 1, Πίνακας 2, Πίνακας 3 κ.ο.κ.
Η λεζάντα κάθε πίνακα τοποθετείται επάνω από τον πίνακα, σε αριστερή στοίχιση, με γραμματοσειρά μεγέθους 11 στιγμών και πλάγια γραφή. Συνιστάται η χρήση ασπρόμαυρης ή διακριτικής χρωματικής μορφοποίησης, ώστε να διασφαλίζεται η αναγνωσιμότητα τόσο στην ηλεκτρονική όσο και στην έντυπη μορφή της διατριβής.
Κατάλογος Σχημάτων/Εικόνων
Ο Κατάλογος Σχημάτων/Εικόνων περιλαμβάνει όλα τα σχήματα, διαγράμματα, γραφήματα, εικόνες και λοιπό οπτικό υλικό που περιέχεται στη διατριβή, μαζί με τον αριθμό, τον τίτλο και τη σελίδα στην οποία εμφανίζονται. Τα σχήματα/εικόνες αριθμούνται με ενιαία αρίθμηση: Σχήμα/Εικόνα 1, Σχήμα/Εικόνα 2, Σχήμα/Εικόνα 3 κ.ο.κ.
Η λεζάντα κάθε σχήματος τοποθετείται κάτω από το σχήμα/την εικόνα, σε αριστερή στοίχιση, με γραμματοσειρά μεγέθους 11 στιγμών και πλάγια γραφή. Τα σχήματα πρέπει να είναι ευκρινή, υψηλής ανάλυσης και να διατηρούν αναγνώσιμα όλα τα στοιχεία τους κατά την εκτύπωση. Η χρήση χρωμάτων επιτρέπεται, υπό την προϋπόθεση ότι δεν επηρεάζεται η αναγνωσιμότητα του περιεχομένου.
Κατάλογος Συντομεύσεων
Ο Κατάλογος Συντομεύσεων τοποθετείται σε ξεχωριστή σελίδα και περιλαμβάνει όλες τις συντομογραφίες, τα ακρωνύμια και τους ειδικούς όρους που χρησιμοποιούνται συστηματικά στο κείμενο της διατριβής. Οι συντομεύσεις παρατίθενται σε αλφαβητική σειρά. Κατά την πρώτη εμφάνισή τους στο κείμενο αναγράφεται ο πλήρης όρος και ακολουθεί η συντομογραφία εντός παρενθέσεων. Στη συνέχεια μπορεί να χρησιμοποιείται μόνο η συντομογραφία. Παράδειγμα:
ΑΠΘ – Αριστοτέλειο Πανεπιστήμιο Θεσσαλονίκης
ΔΙΠΑΕ – Διεθνές Πανεπιστήμιο της Ελλάδος
Κατάλογος Παραρτημάτων
Εφόσον η διδακτορική διατριβή περιλαμβάνει παραρτήματα, παρατίθεται σε ξεχωριστή σελίδα ο Κατάλογος Παραρτημάτων. Ο Κατάλογος Παραρτημάτων περιλαμβάνει το σύνολο των παραρτημάτων που συνοδεύουν τη διατριβή, καθώς και τους αντίστοιχους τίτλους και αριθμούς σελίδων. Τα παραρτήματα αριθμούνται διαδοχικά και αναφέρονται ως:
Παράρτημα Α. Ερωτηματολόγιο Έρευνας
Παράρτημα Β. Οδηγός Συνεντεύξεων
Εισαγωγή
Η εισαγωγή αποτελεί το εναρκτήριο μέρος της διδακτορικής διατριβής και έχει ως σκοπό να εισαγάγει τον αναγνώστη/την αναγνώστρια στο αντικείμενο της έρευνας, να αναδείξει τη σημασία του υπό διερεύνηση θέματος και να παρουσιάσει το γενικό πλαίσιο μέσα στο οποίο αναπτύσσεται η ερευνητική εργασία.
Στην ενότητα αυτή ο/η υποψήφιος/α διδάκτορας παρουσιάζει το επιστημονικό πεδίο και το ερευνητικό αντικείμενο της διατριβής, αναδεικνύει το υπό μελέτη πρόβλημα και τεκμηριώνει τη σημασία και την αναγκαιότητα διεξαγωγής της έρευνας. Παράλληλα, περιγράφει συνοπτικά το θεωρητικό και ερευνητικό πλαίσιο μέσα στο οποίο εντάσσεται η μελέτη, καθώς και το ερευνητικό κενό που επιχειρεί να καλύψει.
Στην εισαγωγή διατυπώνονται ο σκοπός και οι στόχοι της έρευνας, τα ερευνητικά ερωτήματα ή/και οι ερευνητικές υποθέσεις εφόσον υπάρχουν, ενώ παρουσιάζεται η πρωτοτυπία και η συμβολή της διατριβής στην ανάπτυξη της επιστημονικής γνώσης. Τέλος, παρατίθεται συνοπτική περιγραφή της διάρθρωσης της διατριβής, με σύντομη αναφορά στο περιεχόμενο των επιμέρους κεφαλαίων, προκειμένου να διευκολύνεται η κατανόηση της συνολικής οργάνωσης του έργου. Η ενότητα της εισαγωγής δεν περιλαμβάνεται στο σύνολο της αρίθμησης των κεφαλαίων. 
Α. Θεωρητικό Μέρος
Το Θεωρητικό Μέρος της διδακτορικής διατριβής περιλαμβάνει τα κεφάλαια που αφορούν τη θεωρητική θεμελίωση της έρευνας, την παρουσίαση των βασικών εννοιών, θεωριών και μοντέλων που σχετίζονται με το υπό διερεύνηση θέμα, καθώς και τη συστηματική επισκόπηση της σχετικής βιβλιογραφίας. Η βιβλιογραφική επισκόπηση δεν περιορίζεται στην περιγραφική παρουσίαση προηγούμενων μελετών, αλλά περιλαμβάνει κριτική ανάλυση, σύνθεση και σύγκριση των διαθέσιμων ερευνητικών δεδομένων, με στόχο την ανάδειξη του ερευνητικού κενού. Ενδεικτικά: 
ΚΕΦΑΛΑΙΟ 1: Θεωρητικό υπόβαθρο 
Η διάρθρωση και ο αριθμός των κεφαλαίων του Θεωρητικού Μέρους εξαρτώνται από το αντικείμενο της έρευνας και εναπόκεινται στην κρίση του/της υποψήφιου/ας διδάκτορα και της συμβουλευτικής του/της επιτροπής. Ο/Η υποψήφιος/α δύναται να οργανώσει το θεωρητικό μέρος σε περισσότερα ή λιγότερα κεφάλαια, ανάλογα με την έκταση, την πολυπλοκότητα και τις απαιτήσεις του θεωρητικού πλαισίου, των θεωριών και των εννοιολογικών ή ερευνητικών μοντέλων που αξιοποιούνται στη μελέτη. Κάθε κεφάλαιο χρειάζεται να ξεκινάει με μια εισαγωγή για όσα θα ακολουθήσουν και να ολοκληρώνεται με τη σύνοψή του.
Η βιβλιογραφική επισκόπηση οφείλει να παρουσιάζει κριτικά και συνθετικά την υφιστάμενη γνώση, να αναδεικνύει τα κυριότερα ερευνητικά ευρήματα, τις θεωρητικές προσεγγίσεις και τις επιστημονικές συζητήσεις που αφορούν το υπό μελέτη ζήτημα, καθώς και να εντοπίζει τυχόν αντιφάσεις, περιορισμούς ή ελλείψεις στη διεθνή και ελληνική βιβλιογραφία.
Το Θεωρητικό Μέρος ολοκληρώνεται με την ανάδειξη του ερευνητικού κενού και την τεκμηρίωση της αναγκαιότητας της έρευνας (ΚΕΦΑΛΑΙΟ Χ). Στο σημείο αυτό ο/η υποψήφιος/α διδάκτορας συνθέτει τα δεδομένα της βιβλιογραφίας, προσδιορίζει το κενό γνώσης που καλείται να καλύψει η διατριβή και αιτιολογεί τη συμβολή της προτεινόμενης έρευνας στην ανάπτυξη της επιστημονικής γνώσης και της ερευνητικής πρακτικής στο συγκεκριμένο επιστημονικό πεδίο.
Β. Εμπειρικό Μέρος
Το εμπειρικό μέρος της διδακτορικής διατριβής περιλαμβάνει την περιγραφή και μεθοδολογική τεκμηρίωση της ερευνητικής διαδικασίας που ακολουθήθηκε για τη διερεύνηση του σκοπού και των ερευνητικών ερωτημάτων της. Ειδικότερα, αυτό το μέρος της διατριβής αποτελείται από κεφάλαια στα οποία παρουσιάζονται ο σκοπός και οι στόχοι της έρευνας, η μεθοδολογία της έρευνας, τα αποτελέσματα που προέκυψαν από την ανάλυση των δεδομένων, καθώς και η συζήτηση των ευρημάτων και τα συμπεράσματα της μελέτης.
Η έκταση και η δομή του εμπειρικού μέρους καθορίζονται από τη φύση και τις απαιτήσεις του ερευνητικού αντικειμένου της διδακτορικής διατριβής. Ως εκ τούτου, ο/η υποψήφιος/α διδάκτορας καλείται να διαμορφώσει τη δομή του εμπειρικού μέρους σε συνεργασία με τα μέλη της συμβουλευτικής του/της επιτροπής.
ΚΕΦΑΛΑΙΟ Χ: Σκοπός-στόχοι-ερευνητικά ερωτήματα (και υποθέσεις, όπου προβλέπονται)  
Στο πρώτο κεφάλαιο του εμπειρικού μέρους παρουσιάζονται ο βασικός σκοπός της διδακτορικής διατριβής, οι επιμέρους στόχοι της, καθώς και τα ερευνητικά ερωτήματα στα οποία επιδιώκει να απαντήσει. Ακόμη, σε αυτό το σημείο αναφέρονται οι ερευνητικές υποθέσεις, οι οποίες διατυπώνονται προς έλεγχο, εφόσον αυτές προβλέπονται από τον σχεδιασμό της έρευνας.  
ΚΕΦΑΛΑΙΟ Χ: Μεθοδολογία της έρευνας
Στο κεφάλαιο της μεθοδολογίας ο/η υποψήφιος/α διδάκτορας καλείται να παρουσιάσει και να τεκμηριώσει αναλυτικά τον τρόπο και τις τεχνικές πραγμάτευσης του θέματος της διδακτορικής του/της διατριβής. Ειδικότερα, περιγράφονται ο μεθοδολογικός σχεδιασμός με κάθε λεπτομέρεια, οι αρχές της ηθικής δεοντολογίας που τηρήθηκαν, καθώς και η πιλοτική έρευνα (εφόσον πραγματοποιήθηκε). Επίσης παρουσιάζονται η κύρια έρευνα, τα ερευνητικά εργαλεία συλλογής δεδομένων τα οποία αξιοποιήθηκαν, οι συμμετέχοντες και η τεχνική δειγματοληψίας που εφαρμόστηκε. Περιγράφονται ακόμη οι διαδικασίες υλοποίησης της έρευνας, η διαδικασία συλλογής και κωδικοποίησης των δεδομένων, καθώς και το πλάνο ανάλυσής τους.
Οι επιμέρους ενότητες του κεφαλαίου της μεθοδολογίας καθορίζονται από τη φύση, τους στόχους και τα ιδιαίτερα χαρακτηριστικά του θέματος που πραγματεύεται κάθε φορά η εκάστοτε διδακτορική διατριβή. Τα πιο συνηθισμένα υποκεφάλαια είναι αυτά που παρουσιάζονται στη συνέχεια:
Μεθοδολογικός σχεδιασμός
Στην υποενότητα αυτή περιγράφεται αναλυτικά η μεθοδολογία που εφαρμόστηκε για την υλοποίηση της διδακτορικής διατριβής. Συγκεκριμένα, παρουσιάζεται ο τύπος της έρευνας, το ερευνητικό σχέδιο όσον αφορά τη χρονική διάρκεια της έρευνας, η ερευνητική στρατηγική και ο σχεδιασμός ανάλυσης των δεδομένων που επιλέχθηκαν. Στην ενότητα αυτή τεκμηριώνεται επίσης η επιλογή της συγκεκριμένης μεθοδολογικής προσέγγισης (ποσοτικής, ποιοτικής ή μικτής), καθώς και η καταλληλότητά της σε σχέση με τον σκοπό, τους στόχους και τα ερευνητικά ερωτήματα της μελέτης.Ακολουθεί η περιγραφή των ερευνητικών μεθόδων συλλογής δεδομένων και των πληροφοριών που συγκεντρώθηκαν μέσω αυτών. 
Ηθική δεοντολογία
Στην υποενότητα αυτή αναφέρεται ο αριθμός πρωτοκόλλου έγκρισης της έρευνας από την αρμόδια επιτροπή δεοντολογίας ή τον αρμόδιο φορέα. Επιπλέον, περιγράφονται αναλυτικά οι διαδικασίες που ακολουθήθηκαν για τη διασφάλιση της τήρησης των αρχών της ηθικής δεοντολογίας. Παράλληλα, περιγράφονται οι διαδικασίες εξασφάλισης της ενημερωμένης συγκατάθεσης (informed consent) των συμμετεχόντων, η προστασία των προσωπικών δεδομένων σύμφωνα με την ισχύουσα νομοθεσία (Γενικός Κανονισμός Προστασίας Δεδομένων – GDPR, όπου εφαρμόζεται), η διασφάλιση της ανωνυμίας και της εμπιστευτικότητας των δεδομένων, καθώς και οι διαδικασίες ασφαλούς αποθήκευσης και διαχείρισής τους.

Πιλοτική έρευνα 
Σε περίπτωση διεξαγωγής πιλοτικής έρευνας, παρουσιάζονται ο σκοπός και η διαδικασία υλοποίησής της. Επίσης γίνεται αναφορά στους συμμετέχοντες, στην τεχνική δειγματοληψίας που εφαρμόστηκε, στα δεδομένα που συλλέχθηκαν, και στον τρόπο ανάλυσής τους (π.χ. στατιστικές αναλύσεις στις ποσοτικές έρευνες ή προκαταρκτική ανάλυση περιεχομένου και δοκιμή του ερευνητικού εργαλείου στις ποιοτικές έρευνες) καθώς και στις ενδεχόμενες τροποποιήσεις που προέκυψαν για την κύρια έρευνα. Η διενέργεια πιλοτικής έρευνας εξαρτάται από τον σχεδιασμό και τις ανάγκες της μελέτης και δεν αποτελεί υποχρεωτικό στάδιο για όλες τις διδακτορικές διατριβές.
Κύρια έρευνα 
Ερευνητικά εργαλεία 
Σε αυτήν την υποενότητα παρουσιάζονται αναλυτικά τα εργαλεία τα οποία αξιοποιήθηκαν στη διάρκεια της έρευνας για τη συλλογή δεδομένων. Παρατίθενται στοιχεία που αφορούν τις ψυχομετρικές ιδιότητές τους, όπως αυτές έχουν τεκμηριωθεί από προηγούμενες έρευνες, καθώς και κάθε άλλη πληροφορία σχετική με τα εργαλεία συλλογής δεδομένων. Στις ποσοτικές έρευνες παρουσιάζονται τα ερωτηματολόγια ή οι κλίμακες μέτρησης που χρησιμοποιήθηκαν, ενώ στις ποιοτικές περιγράφονται οι οδηγοί συνέντευξης, τα υποερωτήματα κλπ. Στις ποσοτικές έρευνες τεκμηριώνονται οι ψυχομετρικές ιδιότητες των εργαλείων (όπως η εγκυρότητα και η αξιοπιστία), ενώ στις ποιοτικές έρευνες περιγράφεται η διαδικασία ανάπτυξης ή προσαρμογής των εργαλείων συλλογής δεδομένων και τεκμηριώνεται η καταλληλότητά τους σε σχέση με τα ερευνητικά ερωτήματα και τη μεθοδολογική προσέγγιση.
Διαδικασία υλοποίησης της κύριας έρευνας
Πληθυσμός/συμμετέχοντες/δείγμα -τεχνική δειγματοληψίας
Στην υποενότητα αυτή περιγράφονται τα χαρακτηριστικά των συμμετεχόντων (π.χ. φύλο, ηλικία, δημογραφικά στοιχεία, επαγγελματική ιδιότητα κλπ.). Επίσης, παρουσιάζεται λεπτομερώς η τεχνική δειγματοληψίας που εφαρμόστηκε. Επιπλέον, αιτιολογείται η επιλογή της τεχνικής δειγματοληψίας και τεκμηριώνεται η καταλληλότητά της σε σχέση με τον σχεδιασμό της έρευνας.
Υλοποίησης της κύριας έρευνας
Στην υποενότητα αυτή περιγράφονται αναλυτικά όλες οι διαδικασίες που ακολουθήθηκαν πριν, κατά τη διάρκεια και μετά τη συλλογή των δεδομένων. Αναφέρονται ο χρόνος διεξαγωγής της έρευνας, τα στάδια υλοποίησής της, οι ενέργειες που πραγματοποιήθηκαν από τον/την υποψήφιο/α διδάκτορα, καθώς και τυχόν διαδικαστικά ζητήματα που προέκυψαν. Παρουσιάζονται επίσης αναλυτικά οι φάσεις και η διαδικασία συλλογής των δεδομένων, καθώς και οι συνθήκες υπό τις οποίες πραγματοποιήθηκε η έρευνα. Περιγράφονται επίσης τυχόν δυσκολίες ή αποκλίσεις από τον αρχικό ερευνητικό σχεδιασμό, καθώς και ο τρόπος με τον οποίο αυτές αντιμετωπίστηκαν, εφόσον επηρέασαν την υλοποίηση της έρευνας.
Πλάνο ανάλυσης δεδομένων
Ανάλογα με τον ερευνητικό σχεδιασμό, η ανάλυση των δεδομένων μπορεί να είναι στατιστική (ποσοτικές έρευνες), θεματική, ανάλυση περιεχομένου, φαινομενολογική ανάλυση, grounded theory, discourse analysis ή άλλη κατάλληλη μέθοδος ανάλυσης ποιοτικών δεδομένων.

Στην υποενότητα αυτή περιγράφεται η διαδικασία κωδικοποίησης και προετοιμασίας των δεδομένων της κύριας έρευνας πριν από την ανάλυση. Ειδικότερα, περιγράφονται τα λογισμικά ή τα εργαλεία που χρησιμοποιήθηκαν για την οργάνωση, κωδικοποίηση και ανάλυση των δεδομένων (π.χ. SPSS, R, Stata, NVivo, ATLAS.ti, MAXQDA ή άλλα), ανάλογα με τη μεθοδολογική προσέγγιση της έρευνας. και και ο τρόπος κωδικοποίησης των μεταβλητών. Επιπλέον, περιγράφεται ο τρόπος διαχείρισης των ελλειπουσών τιμών (missing values) και των μη έγκυρων καταχωρήσεων, εφόσον αυτές εντοπίστηκαν. Στις ποιοτικές έρευνες περιγράφεται αντίστοιχα η διαδικασία δημιουργίας κωδικών και κατηγοριών, η οργάνωση του ποιοτικού υλικού (π.χ. απομαγνητοφωνήσεις, σημειώσεις πεδίου) και, όπου εφαρμόζεται, οι διαδικασίες ελέγχου της αξιοπιστίας της κωδικοποίησης (π.χ. κωδικοποίηση από δεύτερο ερευνητή). 
Αποτελέσματα
Σε αυτό το κεφάλαιο του εμπειρικού μέρους παρουσιάζονται τα αποτελέσματα της έρευνας με τη χρήση κειμένου, πινάκων και γραφικών σχημάτων. Σημαντικό είναι να αναφερθεί ότι ο/η υποψήφιος/α πρέπει να χρησιμοποιεί πίνακες που θα κατασκευάσει μόνος του στο πρόγραμμα επεξεργασίας κειμένου, το οποίο χρησιμοποιεί κατά τη συγγραφή της διατριβής του π.χ. Microsoft Word, και δεν θα κάνει αντιγραφή-επικόλληση από το στατιστικό πρόγραμμα ή το λογισμικό ανάλυσης ποιοτικών δεδομένων που χρησιμοποίησε. Η παρουσίαση των αποτελεσμάτων πρέπει να είναι αντικειμενική και να περιορίζεται στην παράθεση των ευρημάτων, χωρίς εκτενή ερμηνεία ή συσχέτισή τους με τη βιβλιογραφία, καθώς τα στοιχεία αυτά αναπτύσσονται στο κεφάλαιο της συζήτησης.
Ανάλογα με τη μεθοδολογική προσέγγιση, τα αποτελέσματα μπορούν να παρουσιάζονται με πίνακες, γραφήματα, σχήματα, θεματικές κατηγορίες, εννοιολογικά μοντέλα ή χαρακτηριστικά αποσπάσματα από τα ερευνητικά δεδομένα, εφόσον αυτά συμβάλλουν στην πληρέστερη κατανόηση των ευρημάτων.
Συζήτηση-Συμπεράσματα
Σε αυτό το κεφάλαιο γίνεται συζήτηση και ερμηνεία των αποτελεσμάτων σε σχέση με τα ερευνητικά ερωτήματα, τις υποθέσεις της έρευνας, εφόσον υπάρχουν και τα ευρήματα προηγούμενων ερευνών. Η συζήτηση των αποτελεσμάτων βασίζεται στη συστηματική σύγκρισή τους με τα ευρήματα προηγούμενων ελληνικών και διεθνών ερευνών, αναδεικνύοντας σημεία συμφωνίας, διαφοροποίησης ή αντίφασης και επιχειρώντας την ερμηνεία τους υπό το πρίσμα του θεωρητικού πλαισίου της μελέτης. Παρουσιάζονται συνοπτικά τα πιο βασικά συμπεράσματα της έρευνας σε σύνδεση με προτάσεις για την πρακτική εφαρμογή. Παράλληλα, αναφέρονται οι περιορισμοί της μελέτης και προτάσεις για μελλοντικές έρευνες, καθώς και η συμβολή της διδακτορικής διατριβής στο πεδίο. Στο κεφάλαιο αυτό αξιολογείται επίσης ο βαθμός επίτευξης του σκοπού και των στόχων της έρευνας, καθώς και ο βαθμός απάντησης στα ερευνητικά ερωτήματα ή επιβεβαίωσης ή απόρριψης των ερευνητικών υποθέσεων, όπου αυτές έχουν διατυπωθεί. Σε ποιοτικές ή διερευνητικές έρευνες χωρίς διατύπωση υποθέσεων, αξιολογείται αντίστοιχα ο βαθμός εμβάθυνσης και κατανόησης του υπό μελέτη φαινομένου.
Για λόγους πληρότητας και συστηματικής οργάνωσης του κεφαλαίου, συνιστάται η ανάπτυξη των ακόλουθων υποενοτήτων:
Περιορισμοί της έρευνας
Στην υποενότητα αυτή παρουσιάζονται οι περιορισμοί της έρευνας, οι οποίοι ενδέχεται να επηρεάζουν την ερμηνεία, τη γενίκευση ή τη μεταφερσιμότητα των ευρημάτων. Οι περιορισμοί τεκμηριώνονται με επιστημονικό τρόπο και συσχετίζονται με τον ερευνητικό σχεδιασμό, τη μεθοδολογία, το δείγμα, τα ερευνητικά εργαλεία ή άλλους παράγοντες που επηρέασαν την υλοποίηση της μελέτης.
Θεωρητικές και πρακτικές προεκτάσεις των ευρημάτων
Στην υποενότητα αυτή αναδεικνύεται η σημασία των αποτελεσμάτων για την εξέλιξη της επιστημονικής γνώσης, καθώς και οι πιθανές εφαρμογές τους στην εκπαιδευτική πράξη, στην άσκηση πολιτικής, στην επαγγελματική πρακτική ή σε άλλα συναφή πεδία, ανάλογα με το αντικείμενο της διατριβής.
Προτάσεις για μελλοντική έρευνα
Στην υποενότητα αυτή διατυπώνονται τεκμηριωμένες προτάσεις για μελλοντικές ερευνητικές προσπάθειες, οι οποίες προκύπτουν από τα ευρήματα και τους περιορισμούς της παρούσας μελέτης. Οι προτάσεις μπορούν να αφορούν νέους πληθυσμούς, διαφορετικές μεθοδολογικές προσεγγίσεις, εναλλακτικά ερευνητικά εργαλεία ή ζητήματα που δεν κατέστη δυνατό να διερευνηθούν στο πλαίσιο της παρούσας διατριβής.
Βιβλιογραφία 
Τοποθετείται μετά τα συμπεράσματα και αποτελεί αναπόσπαστο κομμάτι της διατριβής. Η λίστα με τις βιβλιογραφικές αναφορές πρέπει να περιλαμβάνει κάθε πηγή που αναφέρεται στο κείμενο. Για τη συγγραφή της βιβλιογραφίας χρησιμοποιείται το σύστημα APA (7η έκδοση). Οι αναφορές παρατίθενται με αλφαβητική σειρά με βάση το αρχικό γράμμα του επιθέτου του πρώτου συγγραφέα. Οι ελληνικές και ξένες βιβλιογραφικές αναφορές δεν διαχωρίζονται. Η βιβλιογραφία πρέπει να έχει μονό διάστημα με μία γραμμή απόσταση ανάμεσα σε κάθε νέα αναφορά. Η πρώτη γραμμή της κάθε αναφοράς πρέπει να είναι ευθυγραμμισμένη με το αριστερό περιθώριο, ενώ οι ακόλουθες γραμμές θα πρέπει να έχουν ειδική προεξοχή (εσοχή προς τα δεξιά-hanging indent).
Παραρτήματα
Στα παραρτήματα περιλαμβάνεται υλικό το οποίο είναι εκτενές ή υποστηρικτικό και δεν θεωρείται απαραίτητο να ενταχθεί στο κυρίως σώμα της διατριβής. Ενδεικτικά, μπορούν να συμπεριληφθούν τα ερευνητικά εργαλεία (π.χ. ερωτηματολόγια, οδηγοί συνέντευξης), τα οποία αξιοποιήθηκαν για τη συλλογή δεδομένων, τα έγγραφα αδειοδότησης της έρευνας, τα έντυπα συγκατάθεσης των συμμετεχόντων, καθώς και κάθε άλλο συμπληρωματικό υλικό που συμβάλλει στην τεκμηρίωση της ερευνητικής διαδικασίας.
Χρήση εργαλείων Τεχνητής Νοημοσύνης (AI)
Η χρήση εργαλείων Τεχνητής Νοημοσύνης (Artificial Intelligence – AI), όπως μεγάλα γλωσσικά μοντέλα (π.χ. ChatGPT, Claude, Gemini ή αντίστοιχα εργαλεία), είναι αναγκαίο να δηλώνεται εγγράφως. Ο/Η υποψήφιος/-α διδάκτορας φέρει την αποκλειστική ευθύνη για την επιστημονική ακρίβεια, την πρωτοτυπία, την ορθή τεκμηρίωση και το περιεχόμενο της διατριβής. Η χρήση εργαλείων Τεχνητής Νοημοσύνης δεν απαλλάσσει από την υποχρέωση τήρησης των κανόνων ακαδημαϊκής ακεραιότητας και αποφυγής λογοκλοπής.
Δήλωση χρήσης εργαλείων Τεχνητής Νοημοσύνης (Artificial Intelligence – AI)
Κατά την εκπόνηση της παρούσας διδακτορικής διατριβής χρησιμοποιήθηκε το εργαλείο/τα εργαλεία Τεχνητής Νοημοσύνης ......................................................... για τους ακόλουθους σκοπούς:
.............................................................................................................................
.............................................................................................................................
.............................................................................................................................
Τα εργαλεία Τεχνητής Νοημοσύνης χρησιμοποιήθηκαν αποκλειστικά για την υποστήριξη της ερευνητικής και συγγραφικής διαδικασίας και όχι για την παραγωγή πρωτότυπης επιστημονικής γνώσης, την ερμηνεία των ερευνητικών ευρημάτων ή τη διατύπωση των τελικών επιστημονικών συμπερασμάτων. 
Ο/Η υποψήφιος/-α διδάκτορας φέρει την αποκλειστική ευθύνη για την επιστημονική ακρίβεια, την πρωτοτυπία, την ορθή τεκμηρίωση των βιβλιογραφικών πηγών, καθώς και για το σύνολο του περιεχομένου της διδακτορικής διατριβής.
Ονοματεπώνυμο: .....................................................................................
Υπογραφή: ..............................................................................................
Ημερομηνία: ............................................................................................

Οδηγίες συγγραφής διδακτορικής διατριβής-
 Τμήμα Αγωγής και Φροντίδας στην Πρώιμη Παιδική Ηλικία

